
1. Reuniunile Uniunii Europene de la Atena

 

La 16 aprilie a.c., la Atena, a avut loc ceremonia semnării tratatelor de aderare la Uniunea Europeană a zece state, majoritatea foste ţări comuniste, care vor deveni membre ale forului comunitar de la 1 mai 2004. În aceeaşi zi s-a desfăşurat Consiliul European informal dedicat Convenţiei asupra Viitorului Europei prezidată de Valery Giscard d'Estaing. Reuniunile au fost continuate, la 17 aprilie a.c., de Conferinţa Europeană dedicată viitorului continentului european, unde au luat parte reprezentanţii a 40 de naţiuni, precum şi Secretarul general al ONU, Kofi Annan. 

Începând cu momentul semnării, cele 10 viitoare membre vor dobândi statutul de observator în Uniunea Europeană, ceea ce le dă dreptul de a lua parte atât la şedinţele Consiliului cât şi ale Parlamentului European până la momentul aderării.

"Astăzi este o zi istorică pentru că surmontăm, astfel, diviziunile de pe un continent care a fost împărţit în două tabere", a declarat premierul grec, Costas Simitis.

În Declaraţia de la Atena, adoptată la Consiliul European se menţionează: "Această Uniune reprezintă hotărârea noastră comună de a pune capăt unor secole întregi de conflicte şi de a depăşi fosta divizare a continentului nostru. Această Uniune reprezintă voinţa noastră de a crea un nou viitor bazat pe cooperare, respect pentru diversitate şi înţelegere mutuală. Uniunea noastră reprezintă un proiect colectiv: proiectul de a întâmpina viitorul ca o comunitate de valori."

În Declaraţie se mai afirmă că Uniunea extinsă "ar trebui să se concentreze asupra acelor sarcini cruciale pentru bunăstarea, securitatea şi prosperitatea cetăţenilor săi". Declaraţia subliniază drepturile fundamentale ale omului, dezvoltarea durabilă, o economie dinamică şi bazată pe cunoaştere, acceptare socială şi coeziune economică. "Aderarea reprezintă un nou contract între cetăţenii nostri, şi nu doar un tratat între state. În calitate de cetăţeni ai Uniunii extinse, ne proclamăm angajamentul faţă de cetăţenii statelor candidate. De asemenea, ne angajăm să creăm legături şi punţi de cooperare şi mai strânse cu vecinii noştri şi să împărţim viitorul acestei comunităţi de valori şi cu alţii, de dincolo de graniţele noastre, se menţionează în Declaraţia adoptată de Consiliul European.

Tratatul de aderare va trebui să fie ratificat de toţi cei 25 de membri ai Uniunii extinse, cele 15 state ale Uniunii actuale şi cele 10 ţări care au încheiat negocierile de aderare la Consiliul European de la Copenhaga, în decembrie 2002. 

Conform dispoziţiilor din tratatele Uniunii, extinderea nu se va putea realiza dacă nu va primi votul favorabil al parlamentelor naţionale al tuturor celor 15 state membre UE. În schimb, dacă una dintre ţările în curs de aderare va respinge Tratatul de aderare, s-ar exclude singură şi acest lucru nu ar avea consecinţe asupra celorlalte. 

Analiştii politici consideră că un eventual referendum pe această temă în vreunul dintre statele membre ale UE ar presupune un risc enorm, deoarece sosirea a 75 de milioane de cetăţeni mult mai săraci suscită temeri în rândul opiniei publice din spaţiul comunitar. De asemenea, aceştia apreciază că viitoarele state membre nu trebuie să-şi diminueze eforturile în pregătirea pentru aderare, în special în ceea ce priveşte, conform documentelor Uniunii, reforma în domeniul administraţiei şi justiţiei, lupta împotriva corupţiei, ameliorarea situaţiei minorităţilor. 

În luna noiembrie a.c., Comisia Europeană va prezenta un ultim raport privind stadiul pregătirii viitorilor membri ai UE. Până la aderarea acestora, "cei 15" vor avea dreptul de a le cere să elimine eventuale carenţe privind respectatea criteriilor de aderare. 

În ceea ce priveşte perioada de după extindere, "cei 15" au prevăzut unele clauze speciale destinate protejării pieţei interne a Uniunii pe perioada care va fi considerată necesară. 

În cadrul lucrărilor Consiliului European informal dedicat Convenţiei asupra Viitorului Europei, preşedintele francez, Jacques Chirac, a apreciat că trebuie depuse eforturi pentru ca fiecare stat membru să poată să se regăsească în noile instituţii ale Uniunii şi a cerut membrilor Uniunii Europene să dea dovadă de flexibilitate faţă de reformarea instituţiilor europene prevăzută de Convenţia pentru viitorul Europei declarând că "trebuie ca toată lumea să dea dovadă de flexibilitate, aşa cum am făcut noi pentru a ajunge la o poziţie comună cu Germania".

În intervenţia sa, Jacques Chirac a subliniat importanţa contribuţiei franco-germane privind viitorul Uniunii Europene, reamintind că propunerea reprezintă un punct de plecare pentru viitoarea construcţie europeană. Preşedintele francez a precizat că este necesară o funcţionare mai eficientă a Consiliului European, care ar putea fi realizată dacă acest for ar beneficia de o preşedinţie stabilă, lucru care ar facilita cooperarea între instituţii.

J. Chirac a reamintit că Franţa a făcut propuneri pentru sporirea rolului Comisiei Europene, în cadrul căreia trebuie să fie admis orice stat care doreşte să fie reprezentat. Jacques Chirac a apreciat, totodată, că prin intermediul unei politici de apărare şi securitate corespunzătoare, va fi construită politica externă şi de securitate comună europeană, declarând că "prin intermediul unei politici revigorate de apărare, Europa va avea o politică externă eficientă".

În cursul discuţiilor, Valery Giscard d'Estaing a solicitat comunităţii europene să depună eforturile necesare pentru a se ajunge la un acord, precizând că "scopul Convenţiei este de a concretiza ceva între imposibil şi necesar".

Premierul elen, Costas Simitis, şi preşedintele Convenţiei asupra viitorului Europei au anunţat că, în cadrul summit-ului european care va avea loc la 20 iunie a.c. la Salonic, Convenţia pentru viitorul Europei va prezenta proiectul său de Constituţie pentru Uniunea extinsă. Liderii europeni au insistat asupra necesităţii ca lucrările Convenţiei să se încheie la termenul prevăzut, înainte de sfârşitul lunii iunie, în timp ce Valery Giscard d'Estaing nu a exclus posibilitatea prelungirii lucrărilor pe timpul verii, pentru a definitiva textul constituţional. "Giscard d'Estaing a precizat că această dată lasă puţin timp la dispoziţia Convenţiei şi că rezultatul ar putea să nu fie unul perfect", a declarat premierul grec Costas Simitis.

Constituirea unei funcţii de ministru european al relaţiilor externe nu va fi suficientă pentru definirea unei politici externe comune, în absenţa "unei voinţe politice" solide a statelor membre, a avertizat, în cadrul lucrărilor Consiliului European dedicat Convenţiei privind viitorul Uniunii Europene, preşedintele Parlamentului European, Pat Cox. "Aceasta este o lecţie a crizei irakiene: dacă nu există voinţă politică din partea statelor membre riscăm să avem un ministru al Afacerilor Externe, dar nu şi o politică externă", a subliniat Pat Cox, la finalul reuniunii. "Viitoarea Constituţie poate să ne furnizeze instrumentele necesare", dar acest lucru nu ar avea nici un sens fără "eforturi concertate pentru construirea unei voinţe politice coerente", a adăugat el.

Referitor la iniţiativa Germaniei, Belgiei, Franţei şi Luxemburgului de a organiza un summit restrâns consacrat apărării comune, care va avea loc la 29 aprilie a.c., preşedintele Parlamentului a atras atenţia asupra riscurilor ca în locul unei Europe unite să apară mai multe "mini-Europe". 

"Sper că nu ne vom dezvolta politica externă şi de securitate comună prin intermediul unei serii de mini-Europe. Doar prin unitate putem să contăm în mod real la nivel mondial", a declarat Pat Cox. 

Potrivit analiştilor, premierul britanic, Tony Blair, a alimentat speculaţiile conform cărora ar dori să devină preşedintele Europei, după ce declarase anterior desfăşurării reuniunii că forul comunitar trebuie să aibă o poziţie comună în domeniul politicii externe. Analiştii consideră că declaraţia reprezintă un semnal clar că T. Blair ar intenţiona să devină viitorul preşedinte al Europei, după ce îşi va încheia actualul mandat de prim-ministru. 

În contextul diviziunilor provocate de războiul din Irak, T. Blair a afirmat în cadrul summit-ului de la Atena că o Uniune Europeană extinsă, formată din 25 de state membre, "trebuie să se transforme într-un actor important pe scena mondială". Tony Blair a sugerat că acest rol trebuie sprijinit prin existenţa unui preşedinte al UE cu mandat de lungă durată, care să se consulte cu guvernele statelor membre şi să ia decizii strategice. 

Declaraţia premierului britanic a fost primită în mod diferit de participanţii la dezbaterile privind Convenţia pentru viitorul Uniunii Europene, Romano Prodi, preşedintele Comisiei Europene, temându-se că această mişcare ar putea să îi eclipseze rolul, iar alţi responsabili europeni insistând asupra faptului că UE ar putea avea nevoie de un ministru al relaţiilor externe. 

În cadrul Conferinţei Europene care s-a desfăşurat la 17 aprilie a.c., care a avut ca principal subiect pe ordinea de zi pe problemele regionale, liderii şi reprezentanţii celor 40 de state europene participante au declarat că nu vor tolera noi divizări ale continentului, care a fost, mult timp, împărţit în două tabere opuse, în timpul războiului rece.

La Conferinţa Europeană au participat cele 15 state membre ale UE, cele 10 viitoare state membre, cele 3 candidate (Bulgaria, România şi Turcia), statele Asociaţiei Europene a Liberului Schimb (AELS), statele din Balcani precum şi Rusia, Ucraina şi Moldova.

În declaraţia finală, liderii şi reprezentanţii celor 40 de state au convenit că vor face demersuri pentru apropierea politică şi integrarea graduală în structurile economice şi sociale a statelor UE şi a vecinilor acesteia. Ei au decis că vor depune eforturi pentru accelerarea dinamicii politice, economice şi culturale de pe continentul european.

Liderii prezenţi la reuniune au exprimat necesitatea promovării interconectării reţelelor de transport, de energie şi de telecomunicaţii, precum şi valorile comune, drepturile fundamentale ale omului, statul de drept şi combaterea ameninţărilor la adresa securităţii comune: crima organizată, traficul de fiinţe umane, terorismul şi bolile transmisibile.

Reprezentanţii celor 40 de state au subliniat importanţa promovării investiţiilor, a schimburilor comerciale reciproce şi a deschiderii pieţelor şi au menţionat că susţin dezvoltarea durabilă şi declanşarea unei lupte împotriva ameninţărilor la adresa mediului.

Summit-ul Uniunii Europene şi Conferinţa Europeană au prilejuit reuniuni bilaterale pe tema reconstrucţiei Irakului, între Secretarul general al ONU, Kofi Annan, şi principalii responsabili europeni. "Orice rol încredinţat ONU dincolo de sarcina pur umanitară trebuie să fie definit de Consiliul de Securitate şi să fie conform Cartei ONU. Trebuie, de asemenea, ca ONU să primească resursele necesare", a declarat Kofi Annan în cadrul lucrărilor Conferinţei Europene. 

Liderii celor 25 de ţări, cele 15 state membre şi cele 10 candidate, au reafirmat sprijinul faţă de Naţiunile Unite şi "responsabilitatea mondială a ONU", după războiul din Irak.

*

Preşedintele Comisiei Europene, Romano Prodi, a cerut, la 19 aprilie a.c., Europei extinse să fie mult mai unită pentru a fi respectată de Statele Unite, declarând în cadrul unui interviu, că "o Europă mai unită va fi mult mai respectată, iar cooperarea între cele două maluri ale Atlanticului va fi mult mai uşoară. Politica externă europeană a avut de suferit de pe urma divizărilor dintre statele membre şi a abilităţii cu care Statele Unite au ştiut să profite de situaţie. Faptul că Statele Unite sunt o superputere nu poate fi contestat. În această situaţie, avem două posibilităţi: fie acceptăm acest fapt, fie încercăm să ne dezvoltăm pentru a oferi lumii modele alternative, cum a făcut Europa în cazul protocolului de la Kyoto, Curţii Penale Internaţionale sau monedei euro". 

Potrivit preşedintelui Comisiei Europene, Europa a devenit, după introducerea monedei unice, o problemă pentru Statele Unite. "Timp de zece ani, au ironizat eforturile noastre pentru o uniune monetară. În prezent, euro este o realitate şi face concurenţă dolarului pe pieţele mondiale. Nu ne putem mulţumi să încredinţăm portofelul Europei, şi securitatea Americii", a afirmat acesta. 

Potrivit oficialului european, Europa trebuie să "se doteze cu o veritabilă personalitate politică, cu o politică externă şi apărare comună". Acesta şi-a exprimat opinia potrivit căreia Europa extinsă trebuie să se emancipeze, în special în raport cu NATO. "În acel moment, vom avea o Alianţă Atlantică fondată într-adevăr pe doi piloni: unul european şi unul american. Atunci va fi adevăratul NATO şi nu cel cu care suntem obişnuiţi, un NATO al americanilor", a adăugat oficialul european. 

Preşedintele Comisiei Europene s-a declarat conştient de rezervele ţărilor pro-americane din cadrul Uniunii Europene, în special în rândul celor zece noi state viitoare membre ale Uniunii Europene, apreciind că "o extindere fără o intenţie politică ar putea fi necesară celor care doresc să reducă Europa la o zonă vamală". 

Romano Prodi a subliniat, totodată, faptul că Rusia nu îşi găseşte locul în Uniunea Europeană, contrar declaraţiilor şefului guvernului italian, Silvio Berlusconi. Liderii ruşi "m-au asigurat că nu intenţionează să ceară intrarea lor în Uniunea Europeană", a precizat R. Prodi. 

*

Secretarul general al Consiliului Europei, Walter Schwimmer, a propus, la 17 aprilie a.c., Uniunii Europene să devină membru asociat al acestei organizaţii.

Walter Schwimmer a salutat extinderea Uniunii Europene, ale cărei valori şi deziderate sunt comune cu cele ale Consiliului Europei. "Pe măsură ce Europa se va extinde, vor fi promovate valori cum ar fi democraţia, respectarea drepturilor omului şi statul de drept pe o arie tot mai extinsă. Totuşi, o nouă Uniune Europeană nu trebuie să ducă la trasarea unor noi linii de demarcaţie, şi sper că relaţiile de colaborare dintre cele două organizaţii europene vor deveni şi mai strânse", a declarat Secretarul general al Consiliului Europei.

Faptul că Uniunea Europeană ar fi membru asociat al Consiliului Europei ne-ar permite "să colaborăm mai intens pentru a asigura pacea şi stabilitatea pe întregul continent", a subliniat W. Schwimmer.

 

2. Evoluţia situaţiei din Irak 

 

2.1. Aspecte principale ale scenei post conflict 

 

Operaţiunile pentru găsirea eventualelor arme de distrugere în masă din Irak şi încercările de structurare a viitoarei reconstrucţii a Irakului s-au numărat printre reperele principale ale evoluţiei situaţiei post Saddam Hussein.

Astfel, Administraţia americană, pe de o parte şi comunitatea internaţională pe de altă parte au făcut recent un bilanţ privind desfăşurarea noului tip de război, al operaţiunilor militare din Irak, controlului şi reconstrucţiei Irakului după înlăturarea regimului irakian, principalelor probleme rămase nerezolvate în Irak, precum şi modificărilor determinate de război asupra situaţiei din Orientul Mijlociu. 

 

▪ Armele de distrugere în masă

La 27 martie a.c., preşedintele american, George W. Bush, a anunţat că forţele americane au distrus, în nordul Irakului, o tabără a organizaţiei Ansar al-Islam, grupare care are legături cu reţeaua teroristă Al-Qaida. Oficialii americani au anunţat descoperirea, în interiorul taberei, a unor urme de ricină, care ar fi putut avea legătură cu ricina descoperită recent la Londra.

Mass-media britanice au informat, la 31 martie a.c., că descoperirile făcute de americani în respectiva tabără demonstrează că Irakul deţine arme de distrugere în masă, fapt care justifică războiul împotriva Irakului.

În pofida acestui lucru, la 1 aprilie a.c., generalul american Vincent Brooks a anunţat că trupele coaliţiei nu au găsit, deocamdată, arme interzise în Irak, Donald Rumsfeld afirmând că acest fel de arme vor fi găsite în împrejurimile Bagdadului şi Tikritului.

Foşti responsabili ai serviciilor de informaţii americane, au declarat că incapacitatea Administraţiei americane de a găsi arme de distrugere în masă în Irak devine din ce în ce mai stânjenitoare. "Va fi foarte neplăcut când se va vedea că nu este nimic de declarat", a apreciat unul dintre aceştia. Grupul format din 25 de foşti specialişti din cadrul CIA, al Departamentului de Stat şi Pentagonului a criticat probele prezentate de secretarul american de stat, Colin Powell, în cadrul reuniunilor Consiliului de Securitate al ONU. 

Pe de altă parte, şeful Comisiei ONU de Control, Verificare şi Inspecţii (UNMOVIC), Hans Blix, a declarat, că inspectorii ONU ar putea da credibilitate eventualelor descoperiri de arme interzise în Irak. "Cred că lumea ar dori să aibă informaţii credibile asupra absenţei sau eradicării armelor de distrugere în masă din Irak", a apreciat acesta.

H. Blix a subliniat, totodată, că Statele Unite şi Marea Britanie ar putea fi de acord ca descoperirile lor să fie confirmate de inspectorii ONU, consideraţi credibili de comunitatea internaţională.

Pe de altă parte, ministrul justiţiei, John Ashcroft, a precizat că autorităţile americane au interogat circa 10.000 de irakieni din Statele Unite, pentru a evalua eventualele ameninţări la adresa americanilor şi pentru a transmite informaţii trupelor din Irak. Acesta a precizat că informaţiile sunt utile pentru "localizarea locurilor de producere şi stocare a armelor, a buncărelor subterane, reţelelor de comunicaţii prin fibră optică şi a centrelor irakiene de interogare şi detenţie".

Până în prezent, SUA au lăsat fără răspuns propunerea Agenţiei Internaţionale pentru Energie Atomică (AIEA) referitoare la reluarea inspecţiilor ONU în dezarmare în Irak, cu toate că şeful organizaţiei menţionate, Mohammad El Baradei, indicase în repetate rânduri că numai Agenţia respectivă deţine prerogativa căutării armelor de distrugere în masa pe teritoriul irakian. 

Recent, SUA au anunţat crearea unei echipe de inspecţii independente de dezarmare, neglijând apelurile ONU şi ale unor state care i-au cerut să permită experţilor internaţionali să reia activitatea de verificare a arsenalului irakian, sistată din cauza operaţiunii militare declanşată de coaliţia americano-britanică în această ţarî. 

Prin crearea unei echipe de inspecţii proprii în dezarmare, Administraţia americană a dat de înţeles, potrivit analiştilor politici, că SUA intenţionează să se ocupe independent de căutarea armelor de distrugere în masă irakiene şi că prerogativele AIEA şi a inspectorilor ONU vor fi substanţial limitate în Irakul postconflict. 

Cu toate acestea, şeful AIEA, M. El Baradei a declarat însă că va continua demersurile pentru a obţine de la Consiliul de Securitate al ONU un mandat în vederea organizării unor inspecţii ample de verificare a armamentului irakian. Declaraţia sa urmează celei făcute de Hans Blix, şeful UNMOVIC, care se pronunţase pentru reluarea imediată a inspecţiilor, argumentând că numai Comisia ONU în dezarmare are dreptul să decidă ridicarea sancţiunilor economice impuse Irakului de Naţiunile Unite.

 

▪ Bazele militare americane din Irak

Statele Unite speră să stabilească relaţii de cooperare în domeniul militar cu viitorul guvern irakian, cu scopul de a obţine, conform analiştilor politici, un permis de acces pe termen lung la mai multe baze aeriene din Irak, pentru a intensifica influenţa americană din regiune. 

Bazele militare vizate de Pentagon sunt în număr de patru: una dintre baze este situată în regiunea aeroportului internaţional din Bagdad, cea de-a doua se află la Tallil, în apropiere de Nassiriya, a treia bază, denumită H1, este în deşertul din vestul Irakului, iar cea de-a patra este baza aeriană din Bashur, în Kurdistan. 

Aviaţia americană utilizează, deja, aceste baze militare pentru operaţiuni îndreptate împotriva "rămăşiţelor" fostului regim irakian, pentru asigurarea aprovizionării cu alimente şi pentru efectuarea patrulelor de recunoaştere. 

O prezenţă militară americană pe termen lung în Irak ar putea fi resimţită de Siria, iar combinaţia acesteia cu prezenţa militară din Afganistan ar putea fi, potrivit analiştilor politici, percepută ca o ameninţare de către Iran. 

Pentagonul a început să-şi diminueze, discret, prezenţa militară în zonă, în special la baza din Incirlik, în Turcia. De asemenea, acesta intenţionează să reducă prezenţa forţelor militare din Arabia Saudită, Afganistan şi în Irak. 

Ministrul american al apărării, Donald Rumsfeld, a dezminţit, la 22 aprilie a.c. informaţiile privind intenţia ţării sale de a obţine acces de lungă durată la bazele aeriene irakiene, dar a recunoscut că SUA utilizează în prezent cele patru baze pentru a aduce ajutoarele umanitare. "Le folosim. Dar aceasta nu are nimic de-a face cu o utilizare pe termen lung", a precizat şeful Pentagonului. În opinia acestuia, "impresia care există este aceea că noi planificăm să ocupăm ţara, că planuim să folosim bazele lor pe o perioadă lungă. Este absolut fals", a declarat D. Rumsfeld.

 

▪ Pierderile înregistrate în rândul trupelor aliate

De la declanşarea războiului din Irak şi-au pierdut viaţa 126 de militari americani, dintre care 109 în lupte, iar 17 în accidente, a informat Pentagonul. Numărul răniţilor este de 495 în misiuni de luptă, plus 59 în accidente, 3 militari fiind încă daţi dispăruţi.

 

▪ Noul tip de război 

Secretarul american al apărării, Donald Rumsfeld, şi şeful Statului Major interarme, Richard Myers, au apreciat că acest nou tip de război a ilustrat schimbările forţelor armate americane, însă, au atras atenţia americanilor asupra ameninţările teroriste, care nu pot fi ignorate.

Richard Myers a afirmat, referindu-se la bombardamentele de mare precizie din Irak, că acesta a fost "războiul cel mai uman din istorie".

La rîndul său, D. Rumsfeld a subliniat că războiul din Irak s-a înscris în strategia transformării continue a armatelor, prin efective mobile, uşoare, coordonate, tiruri aeriene de precizie şi utilizarea forţelor speciale.

 

▪ Firme participante la reconstrucţia Irakului

Administraţia americană a anunţat, la 17 aprilie a.c., că a atribuit un contract de până la 680 de milioane de dolari grupului american de construcţii şi lucrări publice "Bechtel", pentru reconstrucţia Irakului. 

Contractul iniţial are o valoare de 34,6 milioane de dolari, dar se prevede deblocarea unei sume de 680 de milioane de dolari în decurs de 18 luni, conform USAID. Acesta este cel mai important contract dintre cele opt prevăzute de USAID pentru refacerea Irakului.

USAID a mai atribuit contracte altor patru firme: IRG (International Resources Group, logistică) pentru 7,1 milioane de dolari, SSA (Stevedoring Services of America, administrarea portului Umm Qasr) pentru 4,8 milioane de dolari, CCAI (Creative Associates International, educaţie) pentru un milion de dolari şi RTI (Research Triangle Institute, educaţie) pentru 7,9 milioane de dolari.

 

▪ Situaţia din Israel

Departamentul american de Stat a autorizat, la 17 aprilie a.c., diplomaţii care au părăsit Israelul înaintea conflictului din Irak, să-şi reia posturile. Conform comunicatului, ordinul de evacuare, emis la 16 martie a.c., pentru o parte a personalului ambasadei din Tel Aviv şi consulatului din Ierusalim a fost revocat.

Pe de altă parte, Statele Unite ale Americii exercită presiuni asupra Israelului să se retragă din teritoriile ocupate şi să îşi limiteze resticţiile impuse palestineilor, pentru a ajuta astfel la instalarea unei noi administraţii palestiniene. 

Aceste solicitări adresate Israelului au drept scop facilitarea preluării funcţiei de către primul ministru palestinan desemnat, Mahmoud Abbas. 

 

▪ Problemele umanitare 

La 22 aprilie a.c., un responsabil al ONU a exprimat, la Amman, nemulţumirea organizaţiei faţă de refuzul forţelor americane de a garanta un coridor aerian pentru întoarcerea lucrătorilor săi din domeniul umanitar în Irak.

Coordonatorul ONU însărcinat cu problemele umanitare, Ramiro Lopes da Silva, a anunţat, la 12 aprilie a.c., că 31 funcţionari ai ONU se vor întoarce în nordul Irakului. Potrivit purtătorului de cuvânt, David Wimhurst, cererea ONU formulată oficial la 9 aprilie a.c., a fost, însă, refuzată de forţelor coaliţiei de a permite accesul funcţionarilor ONU în regiune. "Nu înţelegem motivele acestui refuz, deoarece condiţiile de la faţa locului sunt stabile. Este un mister", a afirmat D. Wimhurst. Acesta a avertizat că amânarea constituie un handicap pentru ajutoarele umanitare ale ONU în Irak, deoarece primul convoi important de alimente şi medicamente a ajuns la Bagdad venind din Iordania. "Noi trimitem convoaie cu hrană şi medicamente, dar avem nevoie de persoane la faţa locului, care să le recepţioneze şi să organizeze distribuţia lor", a adăugat el. 

 

2.2. Consiliul forţelor irakiene de opoziţie privind viitorul Irakului

 

Primele demersuri pentru stabilirea unui nou guvern în Irak după înlăturarea regimului Saddam Hussein de către forţele coaliţiei internaţionale au fost iniţiate de SUA prin organizarea unei reuniuni, la 15 aprilie a.c., a grupărilor din opoziţie aflate în exil, la o bază aeriană aflată în afara oraşului Nassiriya.

Anterior reuniunii, comandantul operaţiunilor militare aliate din Irak, generalul Tommy Franks, a declarat că se impune de urgenţă să se privească spre viitorul Irakului. Totodată, premierul britanic, Tony Blair, a afirmat după încheierea operaţiunilor militare, că aliaţii trebuie să facă eforturi pentru organizarea de "alegeri libere şi democratice în termen de ceva mai mult de un an", drept ultimă etapă a unui proces care începe cu gestionarea directă americano-britanică a Irakului şi care are drept a doua etapă, instalarea unei autorităţi irakiene provizorii.

Reuniunea forţelor irakiene de opoziţie, organizată sub egida SUA, care a avut acelaşi scop, a întrunit participarea tuturor mişcările irakiene care, ani de zile au luptat, conform observatorilor internaţionali, împotriva regimului lui Saddam Hussein. Reprezentanţii SUA au fost Jay Garner, general american în retragere, care conduce Biroul pentru Reconstrucţie şi Asistenţă Umanitară (ORHA), organizaţia care are sarcina de a conduce Irakul spre democraţie odată cu formarea unui guvern civil irakian, Buck Walters, general în retragere şi numit responsabil al ORHA pentru Irakul de Sud, precum şi Zalmay Khalilzad, trimisul special al Casei Albe, care a gestionat deja formarea guvernului provizoriu din Afganistan, după prăbuşirea regimului taliban. La reuniune nu a fost reprezentată principala grupare a opoziţiei şiite irakiene, Consiliul pentru Revoluţia Islamică în Irak (SCIRI, cu baza în Iran), care a declarat anterior reuniunii că aceasta nu este în beneficiul poporului irakian şi nu a acceptat ca evenimentul să fie organizat de Statele Unite.

Potrivit analiştilor politici, a contura trăsătura democratică a unei naţiuni nu este simplu, mai ales dacă dinamicile politice se întrepătrund strâns cu cele religioase şi etnice. "Toate părţile trebuie să fie implicate şi reprezentate", a recomandat secretarul de stat al SUA, Colin Powell. 

Unul din punctele aflate pe agenda reuniunii de la Nassiriya a fost constituirea organismului Autoritatea Irakiană Interimară care urmează să conducă Irakul până la alegeri. 

Participanţii la reuniunea de la Nassiriya au adoptat o declaraţie comună, emisă la sfârşitul reuniunii. Documentul oficial, structurat în 13 puncte, este primul de acest fel, de la începutul războiului în Irak. Prevederile Declaraţiei de la Nassiriya sunt: 

1. Irakul trebuie să devină o ţară democratică. 

2. Viitorul guvern al Irakului nu trebuie să fie bazat pe identitate comună. 

3. Viitoarea conducere a Irakului trebuie să aibă la bază un sistem democratic federal, iar alegerile generale vor trebui să se desfăşoare la nivel naţional. 

4. Supremaţia legii trebuie să constituie coordonata fundamentală a statului. 

5. Irakul trebuie să fie construit pe baza respectului diversităţii, inclusiv în privinţa rolului femeii în societate. 

6. Reuniunea a dezbătut rolul religiei în stat şi societate. 

7. Irakul trebuie să-şi aleagă liderii singur, fără ca aceştia să fie impuşi din exterior. 

8. Violenţa politică va fi respinsă, iar irakienii trebuie să se organizeze imediat pentru a duce la bun sfârşit reconstrucţia ţării, atât la nivel local, cât şi naţional. 

9. Poporul irakian şi Coaliţia trebuie să colaboreze pentru a restabili şi menţine securitatea ţării, precum şi serviciile de bază ale populaţiei. 

10. Partidul Baas trebuie să fie dizolvat, iar efectul lui asupra societăţii eliminat. 

11. Va trebui să existe un dialog deschis cu toate grupurile politice naţionale pentru a le implica în procesul de reconstrucţie politică şi naţională. 

12. Participanţii la întâlnire condamnă jafurile şi vandalismul care a avut loc, precum şi distrugerea unor documente importante. 

13. Participanţii la întâlnirea din Nassiriya au hotărât că trebuie să aibă loc o nouă reuniune în termen de 10 zile, pentru a discuta procedurile de instaurare a unei autorităţi interimare în Irak.

 

2.3. Conferinţele regionale de la Riad

 

Conferinţa regională a statelor membre ale Consiliului de Cooperare în zona Golfului (GCC), care a avut loc la 15 aprilie a.c., a afirmat, de asemenea, importanţa instaurării rapide a unui guvern de tranziţie reprezentativ, care să administreze Irakul. GCC a reafirmat, de asemenea, că statele membre ale Conferinţei vor coopera activ cu noul guvern reprezentativ al Irakului, pentru a-l sprijini în atingerea obiectivelor sale şi pentru a asigura securitatea şi stabilitatea ţării şi a regiunii Orientului Mijlociu.

Statele membre ale Consiliului de Cooperare al Golfului au apreciat că ONU trebuie să-şi asume un rol important în reconstrucţia Irakului şi au lansat un apel la o intervenţie internaţională vizând reinstaurarea ordinii în această ţară, căzută în anarhie.

"Viitorul noului Irak unit nu poate fi realizat decât oferind condiţii corespunzătoare poporului irakian, care să îi permită să îşi exercite dreptul de a-şi guverna propria ţară", a subliniat şeicul Hamad, care a condus reuniunea CCG. 

"Nimeni nu îşi poate imagina că sarcina de reconstrucţie a Irakului poate fi completă fără o participare veritabilă din partea ONU", a declarat, la rândul său, ministrul de externe din Qatar, Hamad Ben Jassem Al-Thani.

Participanţii la întâlnirea de la Riad au cerut, totodată, părţilor implicate să "intervină urgent şi în mod decisiv, pentru a pune capăt anarhiei, jafurilor şi pentru a reinstaura pacea şi stabilitatea în Irak". 

*

La 18 aprilie a.c., a avut loc la Riad, o altă conferinţă regională, care a analizat situaţia din Irak după răsturnarea lui Saddam Hussein. Conferinţa regională a lansat un apel pentru retragerea forţelor americane pentru a permite irakienilor să se guverneze singuri.

În comunicatul final, şefii diplomaţiei din cele şase ţări vecine cu Irakul (Arabia Saudită, Turcia, Iran, Siria, Iordania şi Kuweit), reprezentanţii oficiali ai Bahreinului, ţară care deţine preşedinţia Ligii Arabe, precum şi ai Egiptului au subliniat "obligaţia forţelor de ocupaţie, în virtutea celei de a patra Convenţii de la Geneva, de a menţine securitatea şi stabilitatea în Irak şi de a se retrage din această ţară pentru a permite irakienilor să-şi exercite dreptul la autodeterminare". Totodată, s-a mai exprimat necesitatea ca irakienii să instituie un guvern reprezentativ.

"Miniştrii afirmă că irakienii trebuie să-şi administreze şi să-şi guverneze ţara ei înşişi, iar exploatarea resurselor lor naturale trebuie să fie conformă cu voinţa guvernului irakian legitim", se spune în textul comunicatului final. De asemenea, participanţii la reuniune au subliniat rolul central care trebuie să revină Naţiunilor Unite în Irakul postbelic.

Orice cerere de ridicare a sancţiunilor impuse Irakului trebuie să fie precedată de instituirea guvernului legitim, care să poată realiza sarcinile ce-i revin în acest proces, se arată în comunicat. SUA doresc o ridicare grabnică a sancţiunilor, care sunt aplicate de 12 ani, pentru a permite Irakului să vândă petrol pentru a-şi finanţa reconstrucţia. Sancţiunile sunt principalul mecanism de exercitare de presiuni politice, de care dispun membrii Consiliului de Securitate, inclusiv statele care s-au împotrivit războiului, ca Franţa, Germania şi Rusia, pentru a convinge SUA să acorde ONU un rol în reconstrucţia Irakului.

Cu excepţia Iranului şi Siriei, celelalte state participante la conferinţă sunt aliaţi ai SUA, care le-au oferit, într-o formă sau alta, sprijin în război. Conform analiştilor politici, toate cele opt state se tem că SUA vor instala în Irak un guvern marionetă, care se va alia cu Israelul.

Miniştrii au respins ameninţările americane la adresa Siriei şi acuzaţiile că acest stat adăposteşte demnitari ai fostului regim irakian şi că dezvoltă arme chimice. De asemenea, ei şi-au adus "sprijinul la iniţiativa Siriei, care cere eliminarea armelor de distrugere în masă din Orientul Mijlociu". 

 

2.4. Problema kurzilor din Irak

 

Babakr Khochavi, reprezentantul Partidului Democratic al Kurdistanului (PDK) la Moscova, a declarat, la 18 aprilie a.c., că populaţia kurdă doreşte să aibă puterea să se exprime în cadrul unei viitoare federaţii irakiene. "Poporul kurd se simte liber, dar şi-a exprimat această libertate în diverse moduri. Pentru moment, nu există o dorinţă a maselor care să dea naştere unei forţe capabile să câştige alegeri", a declarat reprezentantul PDK.

Cele două forţe politice majore din Kurdistanul irakian (nordul Irakului) sunt PDK şi UPK (Uniunea Patriotică a Kurdistanului).

PDK a fost fondat, în 1961, de Mustafa al Barzani, după răscoala kurdă din nordul Irakului, la conducerea formaţiunii aflându-se, în prezent, fiul acestuia, Massoud al Barzani.

UPK a apărut în 1975, după conflicte violente în interiorul PDK, în momentul în care rebeliunea kurdă a încetat.

La 19 mai 1992, alegerile libere din Kurdistanul irakian au dat controlul PDK în nordul regiunii (până la graniţa cu Turcia) şi UPK în sud, însă între cele două partide tensiunile persistă.

"Toate partidele care s-au opus regimului irakian doresc, în prezent, crearea unei federaţii irakiene pluraliste şi democratice", a adăugat B. Khochavi, care a precizat că, în cazul acesta, vor renunţa la formarea unui Kurdistan independent.

Kurdistanul irakian parcurge, de 12 ani, o experienţă democratică unică. La sfârşitul războiului din Golf din 1991, regiunea kurdă a ieşit de sub controlul puterii de la Bagdad.

La 22 aprilie a.c., administratorul american civil al Irakului, generalul în rezervă Jay Garner, a discutat la Sulaymaniyah (nordul Irakului), cu liderul Uniunii Patriotice din Kurdistan (UPK), Jalal Talabani, a cărui formaţiune controlează Kurdistanul irakian, împreună cu Partidul Democratic din Kurdistan (PDK), condus de Massoud Barzani, acesta fiind primul contact al generalului Garner cu un om politic irakian. Ceea ce s-a realizat în Kurdistanul irakian ieşit din 1991 de sub controlul fostului regim al lui Saddam Hussein "este un început extraordinar de autonomie (...) ce poate servi drept model pentru întreg Irakul", a declarat generalul american.

Responsabilii celor două principale partide kurde au cerut conducerii colegiale, aleasă după reuniunea din februarie a.c. de la Salaheddine, să se întâlnească la Bagdad, unde va avea loc o dezbatere privind viitorul statut al kurzilor din regiune.

 

2.5. Problema petrolului irakian 

 

Potrivit observatorilor politici, una din lozincile cel mai des uzitate de manifestanţii împotriva războiului din Irak a fost "Sânge în schimbul petrolului", ceea ce dovedeşte, conform acestora, că problema petrolului irakian reprezintă un subiect care trebuie tratat cu maximă transparenţă şi obiectivitate. 

Într-un editorial publicat la 20 aprilie a.c., de cotidianul spaniol "La Vanguardia" se afirmă că "a făcut o proastă imagine faptul că mari corporaţii americane având relaţii cu Ministerul american al Apărării şi-au adjudecat marile contracte privind reconstrucţia Irakului, dar şi mai intolerabil este că petrolul irakian riscă să devină la propriu sau la figurat o pradă de război".

Potrivit cotidianului, în afară de faptul că este principala sursă de venituri pentru o ţară aflată în ruină, "petrolul reprezintă şi o problemă de sorginte şi importanţă politică. Una din principalele cerinţe formulate la adresa SUA de către miniştrii de externe arabi reuniţi la Riad, a fost ca SUA să se menţină departe de petrolul irakian". 

"La Vanguardia" trece în revistă potenţialul petrolier al Irakului, considerând, între altele, "că graba de a privatiza acest sector este un rău sfetnic, având consecinţe politice dezastruoase". Acelaşi lucru s-ar obţine şi dacă ar fi "condamnate Franţa sau Rusia, eliminând contractele de concesionare obţinute anterior pentru exploatarea zăcămintelor de ţitei şi care nu au fost puse în practică din cauza embargoului. În schimb, ideea formării unei echipe administrative executive din cadre de conducere irakiene nu pare a fi o idee rea, deşi ea presupune o colaborare cu tehnicienii care au lucrat pentru regimul anterior", conchide ziarul spaniol. 

Pe de altă parte, ministrul rus al energiei, Igor Iusufov, a declarat, la 17 aprilie a.c., că Rusia este pregatită să dezvolte investiţiile în industria petrolieră din Irakul post-Saddam Hussein. Federaţia Rusă este îngrijorată că va pierde, conform estimărilor experţilor economici internaţionali, plasarea capitalurilor sale pe piaţa petrolieră irakiană din cauza opoziţiei sale faţă de operaţiunile americane împotriva fostului regim irakian. 

"Companiile ruseşti consideră ca valide toate contractele petroliere semnate înainte de declanşarea ostilităţilor în Irak. Eficacitatea activităţilor noastre în Irak, demonstrată în perioada trecută, ne determină să speram că şi de aici înainte comunitatea internaţională nu se va îndoi de eficacitatea noastră viitoare", a subliniat ministrul rus al energiei. 

Companiile petroliere ruseşti au investit peste un miliard de dolari timp de 7 ani în explorarea rezervelor petrolifere din Irak, care sunt pe locul al doilea în lume după cele din Arabia Saudita. 

Societatea rusă Lukoil a ameninţat că va face plângere la Curtea internaţională de Justiţie, în cazul în care noul guvern irakian nu va respecta contractele semnate cu guvernul precedent privind explorarea câmpului petrolifer de la West Qurna-2. Lukoil deţinea o participare de 68,5% într-un consorţiu care urma să dezvolte acest câmp petrolifer, iar două alte companii ruseşti, Zarubejneft si Masinimport, deţineau 3,25% fiecare. Ministerul irakain al Energiei păstra restul de 25%, potrivit acordului încheiat în anul 1997. 

În anul 2002, companiile ruseşti au cumpărat 124 milioane de barili de petrol irakian pentru 2,8 miliarde de dolari, în cadrul Programului ONU Petrol contra hrană. 

Richard Perle, consilier al ministrului american al apărării, a apreciat într-un interviu publicat în ediţia din 21 aprilie a.c. a cotidianului rus Kommersant, că sunt puţine şanse ca Rusia să reînnoiască toate contractele petroliere cu Irakul semnate în timpul fostului regim al lui Saddam Hussein, contracte care riscă să fie declarate nule. Richard Perle, aduce ca argument în favoarea afirmaţiilor sale faptul că viitorul guvern democratic de la Bagdad va ţine cont de faptul că Rusia a refuzat să sprijine campania militară a SUA din Irak. 

Oficialitatea americană a insistat asupra faptului că interesele Rusiei în Irak, precum şi cele ale Franţei şi Germaniei, riscă să fie afectate de poziţia fermă a acestor ţări împotriva declanşării operaţiunilor militare americane care au dus la îndepărtarea de la putere a regimului preşedintelui Saddam Hussein.

 

3. Situaţia din Coreea de Nord

 

Republica Populară Democrată Coreeană a anunţat oficial, la 18 aprilie a.c., că "în momentul actual prelucrează cu succes circa 8.000 de bare de combustibil iradiat, la uzina nucleară de la Yongbyon, ceea ce îi va permite producerea de plutoniu în scopuri militare". Experţii americani apreciază că din plutoniul obţinut prin acest procedeu, regimul nord-coreean poate fabrica în următoarele luni 6-8 bombe nucleare, Administraţia americană suspectând Coreea de Nord că ar deţine deja una sau două bombe nucleare.

Anunţul RPD Coreene intervine înaintea negocierilor dintre Coreea de Nord, SUA şi China consacrate programului nuclear nord-coreean, care vor avea loc la 23 aprilie a.c. la Beijing.

Referitor la rolul Chinei la aceste negocieri, ambasadorul chinez în Coreea de Sud, Lin Bin, a făcut unele precizări, afirmând că ţara sa nu doreşte să-şi asume rolul de mediator al consultărilor. "Divergenţele existente între SUA şi Coreea de Nord trebuie reglementate într-o manieră bilaterală", a menţionat diplomatul chinez, apreciind că textul rezoluţiei finale va depinde de modul în care cele două părţi se vor înţelege.

Republica Populară Democrată Coreeană a insistat în repetate rânduri că doreşte o discuţie directă cu SUA asupra programului nuclear nord-coreean, acceptând în cele din urmă un dialog multilateral, la care, pentru început, va lua parte China. Potrivit analiştilor politici, unul din motivele pentru care RPD Coreeană a renunţat să mai refuze un dialog multilateral este că, în cele din urmă, "conducerea nord-coreeană a realizat că Administraţia americană nu intenţionează să facă nişte concesii substanţiale". În opinia acestora un rol important în decizia liderilor nord-coreeni l-a jucat şi succesul înregistrat de SUA în Irak, "autorităţile nord-coreene învăţând o lecţie serioasă din această campanie".

Oficiali din cadrul Departamentului de Stat american au declarat că SUA speră să obţină din partea Coreei de Nord renunţarea definitivă la programul de îmbogăţire a uraniului, dar şi la alte programe nucleare, inclusiv la cele civile. Potrivit acestora, dacă SUA vor cere RPD Coreene să închidă reactoarele nucleare nord-coreene relansate recent, în special pe cele de la Yongbyon, unde se pot produce materiale radioactive necesare obţinerii de plutoniu pentru arme nucleare, se vor oferi în schimb să construiască alte centrale producătoare de energie. SUA vor mai cere Coreei de Nord să reintre în sistemul de control al proliferării armelor nucleare, respectiv să respecte angajamentul că nu va căuta să construiască arme nucleare.

Mass-media japoneze afirmau, în ediţiile din 18 aprilie a.c., că SUA ar mai oferi, în schimbul unei renunţări depline din partea RPD Coreene la ambiţiile nucleare, ajutoare economice substanţiale. Cu toate acestea, ministrul american al apărării, Donald Rumsfeld, a declarat recent la Pentagon că SUA nu intenţionează să răsplătească Coreea de Nord, chiar dacă liderii acestei ţări vor renunţa la programul nuclear, aceasta însemnând, în opinia sa, o cedare în faţa şantajului nord-coreean.

Analiştii politici apreciază că, mai mult decât ajutoare economice, RPD Coreeană ar dori garanţii de securitate, cu toate că liderii nord-coreeni au afirmat în repetate rânduri că armata ţării lor ar putea face faţă unui eventual atac militar din partea SUA. Nu este exclus nici ca RPD Coreeană să solicite SUA compensaţii pentru pierderile pe care le va suferi industria energetică a ţării ca urmare a încetării tuturor activităţilor nucleare.

Nu în ultimul rând, se aşteaptă ca SUA să ceară ca la dialog să participe pe viitor şi Japonia, Rusia şi Coreea de Sud, prezenţa lor la discuţii fiind indispesabilă, conform unor oficiali americani. "Este foarte greu de imaginat cum am putea obţine pe termen lung rezultate substanţiale în aceaste discuţii fără participarea tuturor părţilor interesate", a declarat un oficial din cadrul Departamentului de Stat al SUA.

La 21 aprilie a.c., liderii nord-coreeni au făcut apel la reunificarea celor două state coreene "în vederea contracarării pregătirilor de război ale SUA". "Toţii coreenii trebuie să-şi unifice eforturile în scopul apărării unităţii patriei şi a viitorului peninsulei reîntregite în faţa unei agresiuni a SUA", consemnează oficiosul regimului comunist nord-coreean, "Nordon Shimbun". Regimul de la Phenian a avertizat în repetate rânduri că SUA pregătesc o intervenţie militară împotriva sa, imediat după ce vor încheia operaţiunea din Irak. 

În acelaşi timp, Administraţia americană insistă că problema nucleară nord-coreeană este rezolvabilă pe cale diplomatică şi afirmă că nu intenţionează să recurgă la opţiunea militară până când toate posibilităţile de reglementare paşnică nu vor fi epuizate. 

Referitor la perspectiva de reuşită a negocierilor de la Beijing, preşedintele Statelor Unite ale Americii, George W. Bush, a apreciat că există o şansă bună ca Statele Unite, Japonia, Coreea de Sud şi China să poată convinge Coreea de Nord să abandoneze programul său de arme nucleare. În legătură cu declaraţia oficialilor nord-coreeni, ministrul australian de externe, Alexander Downer, a opinat că respectivul comunicat nu a fost corect tradus în limba engleză. El afirmat că în versiunea coreeană se spune că RPD Coreeană ar plănui prelucrarea barelor de combustibil iradiat şi nu că ar fi început deja lucrările respective. 

În aceeaşi zi, Coreea de Nord a publicat o versiune revizuită a comunicatului oficial din 18 aprilie a.c., anunţând că acest proces nu a fost declanşat pentru moment. Noua versiune în limba engleză a comunicatului, publicat pe pagina agenţiei oficiale nord-coreene, dar care a păstrat data de 18 aprilie, informează că specialiştii nord-coreeni se pregătesc să retrateze combustibilul şi nu că procesul este în curs de desfăşurare.

*

Coreea de Sud a acceptat propunerea părţii nord-coreene privind organizarea unei reuniuni la nivel înalt. Reuniunea la nivel ministerial va avea loc în perioada 27-29 aprilie, la Phenian, iar dezbaterile se vor axa pe relaţiile bilaterale şi cooperarea pe plan economic. Purtătorul de cuvânt al Ministerului sud-coreean al Unificării, a precizat că reprezentanţii ţării sale vor profita de ocazie pentru a-şi împărtăşi preocupările legate de programul nuclear nord-coreean. 

Relaţiile dintre cele două state au fost întrerupte pe perioada războiului din Irak, în timpul campaniei militare susţinută de autorităţile sud-coreene în partea sudică a Peninsulei Coreea fiind luate măsuri sporite de securitate, acţiuni ce au nemulţumit profund Coreea de Nord. 

 

4. Poziţia Rusiei faţă de cooperarea militară SUA-Georgia

 

Autorităţile din Georgia au încheiat, în 2001, un acord cu SUA prin care se acordă aviaţiei americane dreptul de survol al teritoriului georgian, în cadrul luptei împotriva terorismului internaţional. Soldaţii georgieni sunt antrenaţi de instructori militari americani, în cadrul programului "Antrenament şi echipament". Statele Unite au semnat, în februarie a.c., un acord de cooperare militară cu Georgia, prin care se acordă imunitate trupelor americane faţă de eventualele acuzaţii ale Curţii Penale Internaţionale. 

Acordul a fost ratificat de Parlamentul georgian în luna martie a.c. şi permite soldaţilor americani şi civililor care lucrează pentru Ministerul american al apărării să intre în Georgia fără viză, în interes de serviciu. Acesta va permite, de asemenea, soldaţilor americani să intre înarmaţi pe teritoriul Georgiei şi să beneficieze de imunitate diplomatică.

Anterior încheierii Acordului între SUA şi Georgia, oficialii georgieni au susţinut că noile prevederi vor contribui la programul Administraţiei americane, în valoare de 64 milioane de dolari pentru antrenarea şi echiparea armatei din Georgia, dar Rusia s-a arătat sceptică în privinţa motivelor invocate de autorităţile americane şi georgiene.

Într-o hotărâre adoptată la 16 aprilie a.c., cu 350 voturi pentru şi 3 împotriva, Duma de Stat a calificat acordul "drept un act care este contrar cu spiritul de vecinătate şi cooperare între Federaţia Rusă şi Georgia". 

Deputaţii ruşi au dezaprobat, astfel, acordul de cooperare militară dintre Statele Unite şi Georgia, considerând că acesta reprezintă un act ostil faţă de Rusia şi pune în pericol echilibrul de forţe din Caucaz.

Deputaţii ruşi consideră că Acordul SUA-Georgia depăşeşte prevederile acordului "Antrenament şi echipament" care se referă la pregătirea unităţilor antiteroriste şi urmăreşte revigorarea prezenţei militare americane în regiunea Caucazului.

Membrii Dumei de Stat apreciază că acest acord are ca scop obţinerea unei baze legale care să permită deplasarea forţelor americane pe teritoriul georgian, în acest document existând prevederi care permit intrarea, în număr nelimitat şi fără viză, a militarilor americani în Georgia. 

Potrivit parlamentarilor ruşi, acest acord "afectează echilibrul forţelor din regiune şi reprezintă o ameninţare pentru stabilitatea internaţională", fiind considerat drept un act ostil faţă de Rusia. "Dacă acest acord nu este echilibrat de Georgia, prin acţiuni adecvate faţă de Rusia, atunci riscă să se aducă atingere echilibrului forţelor din Caucaz şi securităţii internaţionale, începând cu securitatea Rusiei", se menţionează în comunicatul dat publicităţii de Duma de Stat a Rusiei. 

Hotărârea adoptată de Duma de Stat rusă a fost trimisă preşedintelui rus, Vladimir Putin, precum şi Parlamentului georgian.

